ועדת הכנסת, כנסת 18, פרוטוקול מספר 29, 2009-07-20 08:45

זאב אלקין: בוקר טוב, אני מתכבד לפתוח את הישיבה.

זאב אלקין: הנושא הראשון שלנו הוא קביעת מסגרת הדיון להצעות להביע אי אמון בממשלה.

זאב אלקין: יש לנו שתי הצעות לאי אמון השבוע.

זאב אלקין: מי שמכיר את סדר היום יודע שהערב יש הרבה נושאים על סדר יומה של הכנסת, לכן אני מציע- -

דוד רותם: עשר שלוש.

זאב אלקין: הנה, קלעתי לדעתו של יושב ראש ועדת החוקה.

זאב אלקין: אני מציע עשר דקות לכל מציע, ושלוש דקות לכל סיעה.

זאב אלקין: מי בעד ההצעה הזו?

זאב אלקין: מי נגד?

זאב אלקין: מי נמנע?

זאב אלקין: הצבעה בעד – פה אחד

זאב אלקין: אושר.

זאב אלקין: בקשת הממשלה להקדמת הדיון בהצעת חוק מינהל מקרקעי ישראל (תיקון מס' 7), התשס"ט-2009 – לפני הקריאה השנייה והשלישית

זאב אלקין: הנושא השני על סדר היום - בקשת הממשלה להקדמת הדיון בהצעת חוק מינהל מקרקעי ישראל, התשס"ט-2009 – לפני הקריאה השנייה והשלישית.

זאב אלקין: יש פה נציג של משרד השיכון או של משרד האוצר?

זאב אלקין: מתקנים אותי – בגלל שזה קריאה שנייה ושלישית, מדובר על הפטור מ-24 שעות.

זאב אלקין: אני אגיד על זה מילה – ממה נובעת הבקשה.

זאב אלקין: למעשה, דיון בחוק הסתיים כבר ביום ראשון בשבוע שעבר, ועל פניו החוק היה צריך להיות מונח כבר ביום רביעי.

זאב אלקין: לא הזדקקו להניח את החוק ביום רביעי כי היתה בקשה למספר רביזיות, והוחלט לאפשר את הדיון ברביזיות, אבל כמובן, כדי להדביק את פער הזמנים, צריכים את הפטור מחובת הנחה.

רחל אדטו: מה הדחיפות בזה?

רחל אדטו: לחוק הכי חשוב של מדינת ישראל בתקופה הקרובה, לעתיד של מדינת ישראל, מה היום דחוף?

זאב אלקין: ממשלת ישראל ויושב ראש הוועדה סבורים שצריכים לסיים את תהליך החקיקה, צריכים גם לאפשר למליאה דיון מלא בהיקף ההסתייגויות.

זאב אלקין: בשבוע הבא תהיה הרבה חקיקה פרטית של חברי כנסת, כולל חברי כנסת מהקואליציה.

רחל אדטו: זה חוסר תום לב לנהל את הדיון הזה היום, כשמחר יש דיון בבית משפט.

רחל אדטו: אי אפשר לעשות את זה.

זאב אלקין: זה לא קשור.

רחל אדטו: ודאי שכן, כי אם מתקבל היום דיון לקריאה שנייה ושלישית, ומחר דיון בבית משפט – זה חוסר תום לב.

רחל אדטו: אני חושבת שאסור לעשות את זה.

זאב אלקין: הוועדה הזאת עובדת בכנסת, עם כל הכבוד.

נסים זאב: כל חבר כנסת יזמין דיון בבית משפט, ונחסום את עצמנו.

נסים זאב: אין קשר.

נסים זאב: בית המשפט ימשיך לנהל את הדיונים שלו איך שהוא מבין, לפי לוח הזמנים שלו.

זאב אלקין: תודה, חברת הכנסת אדטו.

רחל אדטו: אתה לא מעביר את זה כל כך מהר, בלי לתת לאנשים לדבר.

רחל אדטו: שלי נכנסה, יש לה גם מה לומר בדבר הזה, עתניאל שנלר, יש לו מה לומר בדבר הזה.

רחל אדטו: אל תסתום לנו את הפה.

זאב אלקין: תודה.

זאב אלקין: חבר הכנסת אורלב, בבקשה.

זבולון אורלב: כידוע לך, סיעת הבית היהודי – אני הודעתי לך - עומדת להתנגד במליאה לעניין מכירת הקרקעות.

זבולון אורלב: אבל יחד עם זה, אני חייב לומר לחברת הכנסת רחל אדטו, שככל שאני יודע, בכנסת לא מעכבים שום דיון בגלל דיון בבית משפט, כי אז קודם כל רשות אחת נוגעת ברשותה, שתיים – זה אמצעי לסכל דיונים.

זבולון אורלב: למרות שאני אומר לך שוב – בעניין הזה אצביע כמוך, אך בעניין הזה אי אפשר לקשור את ידיה של הכנסת בטענות שיש דיון בבית משפט.

רחל אדטו: בסדר.

רחל אדטו: הדיון הוא כל כך מהותי- -

זאב אלקין: חברת הכנסת אדטו, את לא בזכות דיבור.

זאב אלקין: אני קורא אותך לסדר פעם ראשונה.

זאב אלקין: את מתפרצת לדבריו של חבר הכנסת אורלב.

זבולון אורלב: לכן הוועדה רשאית לכתחילה, לא בדיעבד, לדון, אם היא רוצה להקדים, לא רוצה להקדים – זו זכותה המלאה, והיא יכולה להחליט.

זאב אלקין: תודה.

זאב אלקין: חברת הכנסת שלי יחימוביץ, בבקשה.

שלי יחימוביץ': אדוני היושב ראש, אני חושבת שהעובדה שאנו יושבים פה כדי לקבל פטור מחובת הנחה על הפרטת קרקעות מדינת ישראל, אחרי שמאז קום המדינה הקרקעות היו בבעלות המדינה, קרקעות הלאום היו בבעלות המדינה – לקבל פטור מחובת הנחה על החלטה היסטורית כל כך מכרעת, שעומדת בניגוד לערכי הציונות, בניגוד לערכי היהדות, בניגוד לצדק החברתי, בניגוד לכל ערך סביבתי, כבר ידענו הרבה ליקויים בקבלת ההחלטה הדרמטית והמשמעותית הזו.

שלי יחימוביץ': ידענו את הליקוי הזה בכך שהיא הוכנסה לחוק ההסדרים בצורה שערורייתית, אחר כך יו"ר הכנסת הוציא אותה מחוק ההסדרים ואז נהגו בה ראשי ועדת כלכלה כאילו היא בחוק ההסדרים, ונהגו בה בדוחק, בחיפזון, בלהיטות כדי להעביר אותה עוד לפני הפגרה.

שלי יחימוביץ': עכשיו – תחשבו על הדבר הזה – אנחנו מעבירים בפטור מחובת הנחה חוק יסוד, יסוד מיסודות הציונות, באופן בהול ביותר כדי להספיק - אלוהים יודע לאן.

שלי יחימוביץ': חיכינו 63 שנים.

שלי יחימוביץ': עכשיו צריך להעביר את זה בפטור מחובת הנחה?

שלי יחימוביץ': לאן בדיוק אצה הדרך?

שלי יחימוביץ': מה יקרה אם החוק הזה יידון אחרי הפגרה?

שלי יחימוביץ': איזה נזק נוראי ייגרם למדינת ישראל?

שלי יחימוביץ': אפשר להפסיק לפחות את הזילות המתמשכת הזו, ולפטור אותנו מהבושה הזו של להעביר פגיעה אנושה כזו ביסודות הציונות בפטור מחובת הנחה.

זאב אלקין: תודה.

זאב אלקין: חבר הכנסת אילן גילאון.

אילן גילאון: אני חושב שפעם עשיתי טעות באחד הוויכוחים שלי עם הקוצ'יקים והמילדרומים בזמנו, אמרתי להם: למה אתם מוכרים את מדינת ישראל בחלקים כמו אוטו יד שנייה, מפרקים את ההגה, את הצפצפה – קחו את כל המכונית, תמכרו אותה בבת אחת, ואם תצליחו להשיג עליה את המחיר שהושקע בה- - אדוני, פעם היה גם סטייל לדברים.

אילן גילאון: רוסו אמר שהבושה היא בת לווייתה של היכולת להבחין בין טוב לרע.

אילן גילאון: כשלאנשים אין בכלל בושה, אין יכולת להבחין בין טוב לרע, ולכן אני לא מבין, אתם, חברי הקואליציה היקרים, דוד רותם, ואתה, נסים זאב- -

דוד רותם: אפשר לקבל עוד אחד?

נסים זאב: מה זה פה?

נסים זאב: מה השטויות האלה?

זאב אלקין: חברי הכנסת, חבר הכנסת גילאון בזכות דיבור.

זאב אלקין: אני מבקש להרחיק – זה לא קומדיה, אסור לחלק דברים בוועדה בלי אישור של היושב ראש.

זאב אלקין: אני מבקש להרחיק מחדר הוועדה מי שעשה את זה.

זאב אלקין: בבקשה, הסדרן.

עתניאל שנלר: אני ביקשתי שיחלק משהו.

עתניאל שנלר: אם זה לא בסדר, הוא יפסיק.

זאב אלקין: זה לא בסדר.

זאב אלקין: אני מקבל את ההתנצלות.

אילן גילאון: זה לא הסכומים שמדובר עליהם.

רחל אדטו: זה מה ששמנו לילדים – עשר אגורות בקופה של הקרן הקיימת למכור את האדמות שעכשיו מוכרים אותן.

דוד רותם: מכרתם את אדמות הקרן הקיימת לפי פסק דין של בג"ץ.

דוד רותם: אתם צדיקים?

רחל אדטו: אתה אומר את זה, דודי?

דוד רותם: כשיצא פסק הדין- -

רחל אדטו: - -

זאב אלקין: חבר הכנסת רותם, חבר הכנסת גילאון בזכות דיבור.

זאב אלקין: חברת הכנסת אדטו.

זאב אלקין: אני אתחיל לקרוא לסדר.

זאב אלקין: בבקשה, חבר הכנסת גילאון.

אילן גילאון: אתם הולכים וזורים לציבור חול בעיניים, שהם יוכלו לפתוח מרפסת, לעשות תריס, מעל הדברים האלה, כאילו שעד עכשיו, הדבר הזה לא אפשר היה לעשותו.

אילן גילאון: בלחיצת כפתור אחת אפשר להעביר את כל הדירות מחכירה לבעלות על הקרקע.

זאב אלקין: תודה רבה – שתי דקות היו.

אילן גילאון: כולם התערבו לי באמצע הדיון, אדוני.

אילן גילאון: וזה לא שתי דקות.

אילן גילאון: אי אפשר לדון בדבר הזה שתי דקות.

זאב אלקין: עקרונית, לפי הייעוץ שקיבלתי מהיועצת המשפטית, אני בכלל לא חייב לאפשר דיון על בקשה של הפטור.

אילן גילאון: אתם לא מתביישים לבקש פטור מחובת הנחה על נושא כזה?

זאב אלקין: אני נהגתי לפנים משורת הדין ואפשרתי דיון, אבל הסתיים זמנך.

זאב אלקין: תודה רבה, חבר הכנסת גילאון.

אילן גילאון: אתם מוציאים שם רע, בשם היושב ראש שלכם, שהוא חושב שהוא עדיין מוכר סיבית ברים.

אילן גילאון: תתביישו לכם.

זאב אלקין: תודה.

זאב אלקין: חבר הכנסת שנלר.

עתניאל שנלר: ביום ששי היתה לי שיחה עם אחד ממנהיגי מדינת ישראל.

עתניאל שנלר: ניסיתי לשכנע אותו שיקבל את הצעת הפשרה, שיהיה כאן מכירת יובל, קרי מכירה לכל דבר ועניין, ללא יוצא מן הכלל, למעט העובדה שאם ירמו את המדינה, וישתמשו שלא כדין, המדינה תוכל להפקיע ביובל את הרכישה, את מהות הבעלות.

עתניאל שנלר: עלתה תימה, אולי הפרשנות המשפטית שתיגזר במהלך השנים תעקר את כל המחסומים שהחוק מנסה לשים, ולו בשביל זה ביקשתי שתהיה בעלות ליובל.

עתניאל שנלר: נאמר לי: אתה צודק, אבל בגלל הפרוצדורה של הכנסת, נצטרך לגמור את החקיקה עכשיו, ואחר כך נעשה תיקון לחוק.

עתניאל שנלר: אז למה לעשות תיקון לחוק אחר כך?

עתניאל שנלר: עכשיו מחוקקים.

עתניאל שנלר: הבה נעצור שנייה, נעשה את התיקון הקטן הזה, נביא את האופוזיציה, את הקואליציה, את כולם, כי כולם רוצים לעשות פחות בירוקרטיה ולשמר את הקרקע.

עתניאל שנלר: אדוני גער בי, שחילקנו עשר אגורות לחברים בשביל לתרום לרכישת מצדה מחדש.

עתניאל שנלר: כי לפי החוק, מותר לי מחר לאסוף כסף, לרכוש את הכותל ולקבל אותו.

עתניאל שנלר: משום שאני רוצה לרכוש את הכותל, שלא יימסר לזרים, אז עכשיו אני אאסוף את מה שחילקנו, ואעבור בין החברים ואבקש- -

זאב אלקין: אדוני, אסור לעשות את זה בישיבת הוועדה.

זאב אלקין: אני קורא אותך לסדר פעם ראשונה.

זאב אלקין: אתה שוב הופך את ישיבת הוועדה לזילות.

זאב אלקין: אני קורא אותך לסדר פעם שנייה, אני קורא אותך לסדר פעם שלישית.

זאב אלקין: בבקשה להוציא את חבר הכנסת שנלר.

זאב אלקין: הסדרן, בבקשה.

זאב אלקין: חבר הכנסת שנלר יוצא מהאולם.

רחל אדטו: זה נוגע בנפשנו.

זאב אלקין: חברת הכנסת אדטו, אני קורא אותך לסדר פעם שנייה.

זאב אלקין: חבר הכנסת שי, בבקשה.

נחמן שי: זה לא מתקבל על הדעת.

נחמן שי: יש תחושה שאפשר לעשות הכול, זו תחושה של שיכרון כוח.

נחמן שי: אין סיבה בעולם למהר עד כדי כך.

נחמן שי: גם אם זה ייקח עוד יומיים, שלושה, שבוע – לא יקרה אסון.

נחמן שי: יש הרבה אנשים במדינת ישראל, שהחוק הזה חורה להם, כואב להם, צורב אותם.

נחמן שי: אתמול היתה פה עצרת לפני הכנסת.

נחמן שי: אנשים עמדו ובכו.

נחמן שי: אני יודע שקשה להעלות על הדעת שאנשים בוכים כשמדובר באדמת ארץ ישראל, אבל מסתבר שהיא מספיק יקרה.

נחמן שי: אני מדבר מתוך עניין והכרה בחשיבות הנושא הזה.

נחמן שי: אין סיבה למהר כל כך.

נחמן שי: אז ייקח זמן.

נחמן שי: מה יקרה?

נחמן שי: מה הטירוף הזה שאחז את הקואליציה לרוץ קדימה?

נחמן שי: תחושה שאתם הולכים לעוף מחרתיים?

נחמן שי: לא, אתם תישארו, אל תדאגו.

נחמן שי: גם בפורום השני שבאתי עכשיו ממנו – רצים, לא מקיימים דיונים- -

זאב אלקין: אתם הפלתם שם רביזיה, אדוני.

זאב אלקין: מי שלא אפשר בנושא אחד דיון מחדש זה אתה, לא אני.

נחמן שי: עושים פה מעשה גס.

נחמן שי: ראוי לחשוב עליו.

נחמן שי: הלא אנחנו אחר כך, ילדינו ונכדינו יבכו על הרגע שהדברים האלה נעשו בבית הזה.

נחמן שי: תנו לזה את הזמן שלו לנוח, להבשיל.

זאב אלקין: תודה.

זאב אלקין: חבר הכנסת זאב, בבקשה.

נסים זאב: אדוני היושב ראש, קודם כל צריך להבין על מה מדובר.

נסים זאב: להקדים את החוק ב-24 שעות, לא מדובר לשנות סדרי בראשית, כדי שיהיה אפשר לנהל במהלך השבוע את הסדר יום באופן נורמלי והוגן ורציני.

נסים זאב: אנו לפני שבועיים ישבנו פה עד 02:00, והגענו כמעט באשמורת הבוקר כדי לקיים דיונים, והעניין היה כדי שלפני הפגרה הנושא הזה יבוא לדיון בצורה רצינית במליאה.

נסים זאב: יש כאן הסתייגויות, אולי מאות הסתייגויות של חברים, ושם זה הבמה להעלות את הנושא.

נסים זאב: אדוני היושב ראש, אני פה מתפלא לראות דבר והיפוכו.

נסים זאב: יש פה חברי כנסת שמבחינתם להחזיר את יהודה ושומרון, שזה לב לבו של העם היהודי, ולב לבה של ארץ ישראל, לא אכפת להם.

נסים זאב: אפשר לתת את זה אפילו לארגוני טרור.

נסים זאב: פתאום עניין של מינהל וסדר ועניין של נוחות- -

נחמן שי: בחייך, זה לא אותו דבר.

נסים זאב: ואם רוצים לדון לגופו של עניין, אפשר לשבת פה- -

אילן גילאון: היא הנותנת.

זאב אלקין: חבר הכנסת גילאון, אל תפריע לחבר הכנסת זאב.

זאב אלקין: הוא לא הפריע לך.

רחל אדטו: -

זאב אלקין: חברת הכנסת אדטו.

זאב אלקין: אל תפריעו.

נסים זאב: על מה אתה מדבר בכלל?

אילן גילאון: לא אכפת לך מאדמות של המדינה.

זאב אלקין: חבר הכנסת גילאון, אני קורא אותך לסדר פעם ראשונה.

נסים זאב: פתאום כולם אכפת להם ממינהל מקרקעי ישראל, איך הוא ינהל את המכירה.

נסים זאב: גם נכון להיום ערבים יכולים לקנות איפה שרוצים, כמה שרוצים, הכול מופקר.

נסים זאב: לך תראה בלוד מה הולך, לך תראה בעכו.

נסים זאב: על מה אנחנו מדברים?

נסים זאב: אנחנו מאבדים את המדינה כך או כך.

אילן גילאון: אין לך מושג על מה אנחנו מדברים.

זאב אלקין: חבר הכנסת גילאון, אני קורא אותך לסדר פעם שנייה.

נסים זאב: אנו חיים בתחושה כאילו אם אותו אחוז אחד יישאר בבעלות מינהל מקרקעי ישראל, זה ייקרא אדמות מדינה, ואם לא, בגלל האחוז הזה, זה ישנה פה את כל המצב במדינת ישראל.

נסים זאב: זה שקר.

נסים זאב: ישנן הסתייגויות, גם שלי, אדוני היושב ראש, שביקשתי ש-99 אחוז יהיה בחכירה, אחוז אחד יישאר בידי המינהל.

נסים זאב: דיברתי עם השר אטיאס.

נסים זאב: הוא גם כן רוצה למצוא את הדרך לחסוך את כל הבירוקרטיה הזו ואת כל הטלטלה כדי שכשאנשים, יש להם דירות של מינהל מקרקעי ישראל שצריכים לעבור טלטלה מאוד רצינית כדי לאשר מרפסת או תוספת חדר, מול המצב הזה שגם בגלל האחוז אחד או חצי אחוז אי אפשר לחסוך את כל התהליך הזה.

נסים זאב: לכן, אדוני היושב ראש, אם למישהו יש איזה רעיון – יעלה את זה במליאת הכנסת.

נסים זאב: פה זה לא המקום לדיון.

רחל אדטו: האדמות האלה ספוגות בדם.

זאב אלקין: את לא בזכות דיבור.

רחל אדטו: אז אני לא בזכות דיבור.

זאב אלקין: חברת הכנסת אדטו, את תכבדי את הוועדה.

זאב אלקין: דיברת, נימקת את הבקשה שלך לא לתת פטור מחובת הנחה.

זאב אלקין: אני חושב שמה שחזינו כאן

זאב אלקין: היה מחזה מאוד מפתיע מצד האופוזיציה, שמצד אחד ביקשה שהצעת החוק לא תונח על שולחן הכנסת ביום רביעי, ואז לא היינו נזקקים היום לדון בפטור, כי ביקשו לאפשר את הדיון ברביזיות, ומצד שני עכשיו מתנגדת לפטור, ולפני דקה, כפי שעודכנתי, בוועדת הכלכלה כן הפילה רביזיה אחת ולא אפשרה דיון מחדש.

אילן גילאון: אדוני, תסביר למה זה כל כך דחוף.

זאב אלקין: שמעתם את ההסבר.

זאב אלקין: מדובר פה ברפורמה חשובה מאוד, לפחות מבחינת תפיסתה של ממשלת ישראל, אתם יכולים לחלוק על זה, שמחכים לה הרבה מאוד אזרחים.

אילן גילאון: בשביל כוס חלב אתה לא צריך לקנות פרה.

שלי יחימוביץ': הרבה מאוד בעלי הון מחכים לרפורמה הזו.

שלי יחימוביץ': שום אזרח לא מחכה לה.

זאב אלקין: אין סיבה לעכב את זה.

זאב אלקין: צריך לקיים בה דיון רציני.

אילן גילאון: זה דיון רציני?

זאב אלקין: הדיון הרציני יתקיים במליאה.

זאב אלקין: יש להצעת החוק הרבה הסתייגויות.

זאב אלקין: בשבוע הבא, כפי שאתה יודע, הרבה חברי כנסת יביאו את החקיקה הפרטית- -

שלי יחימוביץ': הרבה מאוד חברים של נתניהו מחכים לרפורמה הזו.

זאב אלקין: ולכן אני מביא להצבעה את בקשת הממשלה ובקשת ועדת הכלכלה לאפשר את הפטור לפני קריאה שנייה ושלישית, הצעת חוק מינהל מקרקעי ישראל (תיקון מס' 7), התשס"ט-2009.

זאב אלקין: אנו עוברים להצבעה.

זאב אלקין: מי בעד הבקשה?

זאב אלקין: מי נגד?

זאב אלקין: מי נמנע?

זאב אלקין: הצבעה בעד – 7 נגד – 4 נמנעים – אין

זאב אלקין: בקשת הממשלה אושרה.

זאב אלקין: ג.

זאב אלקין: בקשת הממשלה להקדמת הדיון בהצעת חוק ברית הזוגיות לחסרי דת, התשס"ט-2009 לפני הקריאה הראשונה

זאב אלקין: אנו עוברים לסעיף השלישי, בקשת הממשלה להקדמת הדיון בהצעת חוק ברית הזוגיות לחסרי דת, התשס"ט-2009 לפני הקריאה הראשונה.

זאב אלקין: נמצא כאן נציג של הממשלה שרוצה לנמק.

זאב אלקין: בבקשה, נא לנמק את בקשת הממשלה לפטור מחובת הנחה לפני הקריאה הראשונה.

גלעד סממה: החוק עוסק בברית זוגיות לשני חסרי דת, שהם תושבי ישראל.

גלעד סממה: החוק מאפשר לראשונה בישראל לשני חסרי דת- -

נחמן שי: מה זה חסר דת?

גלעד סממה: החוק מדבר על גוי וגויה שאינם יהודים- -

נחמן שי: מה שהוא לא יהודי הוא חסר דת?

גלעד סממה: שאינו יהודי, שאינו מוסלמי, שאינו נוצרי- -

נחמן שי: אתה עורך דין?

גלעד סממה: כן.

נחמן שי: אז תסביר לי מה זה חסר דת.

גלעד סממה: כפי שמנוסח בהצעת החוק- -

זאב אלקין: אני חושב שיש מעטות מאוד הצעות חוק, שחברי הכנסת דווקא מכירים אותן עוד לפני שהן נולדו, ודאי לפני שהן הובאו לכאן.

זאב אלקין: בהצעת החוק הזו זה נכון שבעתיים, כי מדובר בסעיף בהסכם קואליציוני, לכן הוא לא מפתיע את חברי הכנסת.

זאב אלקין: מדובר כאן על קיום הסכם קואליציוני.

זאב אלקין: רק תסביר את הסיבה לבקשת הממשלה להביא את זה לפטור מחובת הנחה ולהביא את זה כבר היום להצבעה במליאה.

נחמן שי: למה אתם מחזיקים כנסת בכלל?

נחמן שי: תוותרו גם על חובות ההנחה.

רחל אדטו: אבל הם יכולים להעביר את זה עכשיו ברוב קואליציוני- -

אילן גילאון: כי זה הזוגות שצריכים לקנות את הקרקעות שהפרטנו בדיון הקודם.

נחמן שי: הבנתי.

נחמן שי: מה המהירות הזו?

רחל אדטו: נתניהו רוצה להראות הישגים.

רחל אדטו: אמרו לו: מאה ימים – אפס הישגים, עכשיו הוא רוצה להראות הישגים.

זאב אלקין: חברת הכנסת אדטו.

זאב אלקין: בבקשה, סיים את דבריך.

גלעד סממה: מדובר בחוק מאוד חשוב, אנו מבקשים להניח אותו לפני תום המושב הזה.

גלעד סממה: תודה.

זאב אלקין: תודה.

זאב אלקין: בבקשה, חבר הכנסת זאב.

נסים זאב: אני לא מכיר את החוק הזה.

נסים זאב: יכול להיות שהיה הסכם קואליציוני, לא קראתי את סעיפיו ואת פרטיו.

נסים זאב: אני חושב שמן הראוי קודם כל, שנלמד את החוק, נדע על מה מדובר.

נסים זאב: איך אפשר להקדים חוק שרק אתמול נדון בממשלה, עם כל הכבוד, והיום רוצים להעלות את זה – זה לא דומה לחוק של חוק מינהל מקרקעי ישראל, שם קיימנו דיונים אל תוך הלילה, 12 שעות לפחות דיון אחד, אז יודעים על מה מדובר.

נסים זאב: כשאתה אומר "חסר דת", זאת אומרת לא מוסלמי, לא נוצרי - למה הוא שייך?

נסים זאב: ממה הוא תלוש?

נסים זאב: זה יכול להיות גם יהודי.

זאב אלקין: אדוני לא מכיר את החוק.

נסים זאב: אם מדובר בגוי וגויה, תאמר את זה ברחל בתך הקטנה.

נסים זאב: מבחינתי, זה נוצרי שרוצה להתחתן עם מוסלמית.

נסים זאב: הוא לא חייב להיות- -

זאב אלקין: אקריא לך הגדרה מהצעת החוק: חסר דת – מי שאינו יהודי, מוסלמי, דרוזי או בן עדה נוצרית, ובית דין דתי לא קיבל החלטה אחרת בעניינו בהתאם להוראות סעיף 6.

אילן גילאון: מה עם יהודי רפורמי?

אילן גילאון: הוא חסר דת לפי ההגדרה הזו?

נסים זאב: כתוב ברמב"ם – יהודי, אין עניין שיכול לברוח מהיהדות שלו.

נסים זאב: לכן כשאתה אומר "חסר דת" – זה לא בהכרח, לכן רציתי את ההבהרה הזו מהיושב ראש, כי מבחינתי, מי שחסר דת, רפורמי או אדם שלא רוצה - - אתה לא מוכן שיקראו לך יהודי?

אילן גילאון: רפורמי הוא יהודי?

נסים זאב: ודאי.

אילן גילאון: אז כל אחד יכול להתחתן בנישואים אזרחיים.

אילן גילאון: הרי זה המקום היחיד שמפלים יהודים במדינה הזו.

אילן גילאון: מה החוק אומר – שאלה שלא יהודים, שיתחתנו ביניהם.

נסים זאב: נכון.

אילן גילאון: כמה כאלה בקשות יש, אדוני?

נסים זאב: 50 אלף.

נסים זאב: דיברו על עשרות אלפים, רשמי, זה מה שאני יודע.

מנחם אליעזר מוזס: אבל יש 300.

גלעד סממה: ההצעה מדברת על קבוצה של ככל הנראה כ-300 אלף.

אילן גילאון: שהם חסרי דת על פי ההגדרה הזו.

אילן גילאון: אבל כמה מהם רוצים להתחתן?

גלעד סממה: זה כבר משהו אחר.

אילן גילאון: זה הטעיית הדעת.

זאב אלקין: חבר הכנסת אלכס מילר, בבקשה.

אלכס מילר: אדוני היושב ראש, קודם כל, אני מברך את ממשלת ישראל על כך שהיא מביאה את החוק הזה בזריזות.

אלכס מילר: הסיכום – זה אכן בא באותם הסכמים קואליציוניים בין ישראל ביתנו לליכוד.

אלכס מילר: צר לי על כך שאותם חברי אופוזיציה שצעקו כל כך גדול לפני כמה שבועות על נושא של ברית הזוגיות, היום הולכים להתנגד זה.

אלכס מילר: אני לא חושב שבמשך ששים שנה היה תקדים לכך שהנושא הזה הולך ומתקדם.

אלכס מילר: אחרי שהנושא עולה על סדר היום ומתקדם, כרגיל אנו רואים את ההצהרות הפופוליסטיות של אותם אנשים שלפני שבוע מעלים את החוק בצורה שלא באה בהסכמה, ובסופו של דבר החוק נופל, וכאשר מגיע החוק כשהוא מתוקן לפי הסיכומים, רוצים להתנגד אליו.

אלכס מילר: צר לי על כך, אבל אני מקווה שהחוק גם יעבור.

זאב אלקין: תודה.

זאב אלקין: חבר הכנסת גילאון, בבקשה.

אילן גילאון: על מה אנו מדברים בסך הכול?

אילן גילאון: כאשר לפני שבועיים העלתה סיעת קדימה באמצעות חבר הכנסת שלמה מולה חוק נישואים אזרחיים שהיה פותר – על זה דובר, על פתרון.

אילן גילאון: כאן על מה אנו מדברים?

אילן גילאון: ובכלל בשביל מה צריך את הממשלה, בשביל מה צריך את הרבנות, בשביל מה צריך בכלל את ההחלטה הזו?

אילן גילאון: אם גויים יכולים להתחתן ביניהם, אין שום בעיה בנושא הזה, כדי שמה?

אילן גילאון: על כמה אנשים מדובר?

אילן גילאון: רבותיי, מדינת ישראל זו המדינה היחידה בעולם שבה מפלים את היהודים, מפלים זרמים בתוך היהדות, ולכן הפתרון הזה שמציעה ישראל ביתנו כהבטחת בחירות היא בעצם אינה מאפשרת- -

זאב אלקין: אתה חושב שהמצב הקיים עדיף מהמצב של החוק הזה?

אילן גילאון: תפסיקו לבלבל את המוח.

אילן גילאון: יש שתי אפשרויות – או שכל מי שמצהיר על עצמו כחסר דת הוא חסר דת על פי ההצהרה, ואז כל אחד יוכל להתחתן בלי שום בעיה בנושא הזה, ואני מבטיח לך שיהיו מאות אלפים כאלה, או שיש נישואים אזרחיים ויש אופנים שונים להתחתן – בין בני אותו מין, כהן עם גרושה.

אילן גילאון: קבוצת פסולי החיתון האלה שברשימות השחורות של הרבנות נמצאים - על פי הסוגייה הזו, אתם לא פותרים שום דבר, ולכן זה צביעות, ואין בחוק הזה ולא כלום.

אילן גילאון: חבר הכנסת מילר יכול לברך את הממשלה הזו, כפי שכל בוקר הוא עושה את זה.

אילן גילאון: זה שוב הרמייה הזו, הניסיון תמיד ללכת בדרך העקומה לכל דבר ולא לפתור בתום לב שום דבר.

אילן גילאון: כאן אתם מנצלים ברוב אוטומטי לכל דבר ועניין.

אילן גילאון: אני לא מבין אתכם.

אילן גילאון: מילא יש לי דעה על ראש הממשלה ועל ממשלתו, אבל אתם מבזים את עצמכם במה שאתם עושים כאן.

אילן גילאון: למה צריך גם לזה פטור מחובת הנחה?

אילן גילאון: כי יש לחץ?

זאב אלקין: תודה.

זאב אלקין: בבקשה, חבר הכנסת רותם.

דוד רותם: אדוני, עם כל הכבוד, יש לי הרגשה שחבר הכנסת גילאון לא קרא את החוק, והוא מחסידי אלה שאומרים: האויב של הטוב מאוד הוא המצוין.

דוד רותם: החוק הזה הוא טוב מאוד.

דוד רותם: אין שום קשר בין החוק שהעלה חבר הכנסת מולה.

דוד רותם: החוק שהעלה חבר הכנסת מולה היה בסך הכול כדי להביך את ישראל ביתנו.

דוד רותם: לא הצלחתם בזה, ועכשיו יש פתרון של מחצית הבעיה.

דוד רותם: המדובר ב-100 אלף איש בשנה.

דוד רותם: אתה לא למדת את הסוגייה, אבל זה רגיל אצלכם, כי אתם האופוזיציה- -

אילן גילאון: מי אנחנו?

דוד רותם: אצלכם האופוזיציה, שאתם לא מבינים מה שאתם עושים, ואתם טובים בלהילחם.

אילן גילאון: איך אתה פותר לי בעיה של נישואים בין דתיים?

אילן גילאון: כמה כאלו יש?

אילן גילאון: אתה רוצה להגיד לי שכל מי שמחפש להתחתן- - -אז הוא לא צריך אותך.

נסים זאב: הוא רוצה שרפורמי יוכל להתחתן עם גוי.

נסים זאב: זה לא יהיה במדינת היהודים.

נסים זאב: אנחנו מדינת ישראל, מדינת היהודים.

אילן גילאון: כי אתם לא תישארו כאן לעולם.

אילן גילאון: זה יהיה.

אילן גילאון: אתם תמיד נכנסתם לאנשים לסדינים, לצלחות, לכל מקום.

דוד רותם: אני בשלב זה רוצה לפתור בעיה קיימת, של אנשים שאינם יהודים.

דוד רותם: זה השלב הראשון.

דוד רותם: יהיה גם שלב שני.

דוד רותם: חבר הכנסת זאב, תצביעו נגד החוק הזה, אבל רק תזכרו דבר אחד – בבג"ץ עומדת הכרעה, האם להכיר בגיור ובנישואים הרפורמיים.

דוד רותם: אתם, תרשום לך את זה היום, תביאו לכך שיכירו בזה, ואל תבואו אחר כך לבכות.

דוד רותם: אתם חתומים בהסכם קואליציוני על החוק הזה.

דוד רותם: הסכמתם לזה.

נסים זאב: יהיה ביחד - שני הדברים יהיו יחד.

דוד רותם: זה לא קשור לזה.

דוד רותם: ואני מודיע לך – תצביעו נגד החוק הזה, זה בסדר.

דוד רותם: תפרו את ההסכם הקואליציוני, כי אתם חתמתם.

דוד רותם: הרב עמאר והרב עובדיה יוסף בדקו את ההסכם הקואליציוני ואישרו אותו.

נסים זאב: שני הדברים יעלו פה אחד.

מנחם אליעזר מוזס: אנחנו חתמנו בהסכם הקואליציוני, יש לנו פסקו של הרב אלישיב- -

דוד רותם: לא קשור לעניין הזה.

מנחם אליעזר מוזס: ברית הזוגיות – כן.

מנחם אליעזר מוזס: במכתב של הרב עמאר כתוב בפירוש שני דברים – ברית הזוגיות והסיפור השני.

מנחם אליעזר מוזס: אנחנו חתמנו על זה.

מנחם אליעזר מוזס: אנו תומכים בזה.

מנחם אליעזר מוזס: אני רק לא יודע מה קורה כאן, מה השתבש כאן, כל העניין הזה עם – לשון החוק: לא יהודי, לא דרוזי, לא מוסלמי- - גוי עם גוי, כך כתוב.

מנחם אליעזר מוזס: בפירוש.

זאב אלקין: חבר הכנסת זאב, בבקשה.

נסים זאב: אדוני היושב ראש, הוויכוח כאן בינינו – אני ביקשתי להמתין עם הצעת החוק הזו, כי יש גם חוק הגיור.

נסים זאב: אני חושב שמן הראוי ששני הנושאים יידונו יחד בוועדת חוקה, חוק ומשפט.

נסים זאב: יש כאלה שלא רואים קשר בין הדברים, ואני חושב שכן יש קשר.

נסים זאב: אם אנו ננהג בהגינות וכמו שצריך בוועדת החוקה, אנו נמצה את שני הנושאים, והיועצים המשפטיים ייתנו דעתם, שלא תצא שאלה מתחת ידינו, כי הנושא הזה יכול לגלוש אל מעבר, ואנו יודעים שמחר בבוקר יכול להיות בג"ץ – למה הזוג הזה כן וזוג אחר לא, ולא נוכל לעמוד בלחץ הזה.

נסים זאב: אדוני היושב ראש, אנו יכולים למצוא עצמנו מחר בבג"ץ בדיוק, מה שאומר דוד רותם עכשיו, יושב ראש הוועדה - אם אתה מתיר לשני גויים, למה לא תתיר לגוי וליהודי להינשא, כשהם רוצים להינשא?

נסים זאב: אם אתה פורץ את השערים- -

זאב אלקין: חבר הכנסת זאב, אני חושב שאתה צודק לחלוטין.

זאב אלקין: הצעת החוק הזו תידון ברצינות בוועדה.

זאב אלקין: אני מכיר את יושב ראש ועדת החוקה.

זאב אלקין: הוא יושב ראש מאוד רציני, ויבוא לשם גם חוק הגיור, ויתקיים דיון רציני בשני החוקים, אין לי ספק בכך.

נסים זאב: לכן אנו מדברים על המהירות.

זאב אלקין: חברים, אני עובר להצבעה.

זאב אלקין: מי בעד בקשת הממשלה לפטור מחובת הנחה בקריאה ראשונה להצעת חוק ברית הזוגיות?

זאב אלקין: מי נגד?

זאב אלקין: מי נמנע?

זאב אלקין: הצבעה בעד – 8 נגד – 1 נמנעים – 1

זאב אלקין: בקשת הממשלה אושרה.

זאב אלקין: ד.

זאב אלקין: בקשת חה"כ אלכס מילר להקדמת הדיון בהצעת חוק יסודות התקציב (תיקון - הוצאה אסורה), התשס"ט-2009, פ/1403/18 – לפני הקריאה הטרומית

זאב אלקין: אני עובר לנושא הבא על סדר היום, גם הוא, אגב, דורש קוורום - בקשת חבר הכנסת אלכס מילר להקדמת הדיון בהצעת חוק יסודות התקציב (תיקון – הוצאה אסורה), בבקשה, חבר הכנסת מילר, נמק את בקשתך לפטור מחובת הנחה.

אלכס מילר: אדוני היושב ראש, הצעת החוק המקורית הוגשה לפני זמן רב, וכאשר התבקשתי על ידי נציגי הממשלה לבוא ולהביא נוסח מתוקן, ראיתי לנכון לקבל את הפנייה הזו.

אלכס מילר: כאשר הובא החוק המתוקן לדיון בממשלה, הממשלה אתמול נתנה אישור על החוק המתוקן, ומסיבה זו אני מבקש פטור מחובת הנחה, הרי מדובר בתיקון החוק הישן.

זאב אלקין: אוסיף לדבריך, שלולא הממשלה היתה נוהגת בקפדנות, יכול להיות שבכלל לא היינו נזקקים היום לדיון הזה, כי הממשלה מלכתחילה גם התבקשה לחוות את דעתה על סוגיית הפטור, אבל שכחה לעשות זאת, וזה קורה לנו, לצערי, לא בפעם הראשונה.

זאב אלקין: נציג משרד המשפטים יצא, אך ודאי הדברים יועברו לו, שאנו מבקשים מוועדת שרים לחקיקה, כשהיא מקבלת בקשות מוועדת הכנסת להצעות חוק, לפטור אותן מחובת הנחה, גם להחליט על בקשת הפטור, ולא רק להצביע בעד או נגד החוק.

זאב אלקין: לכן מסיבות טכניות אנו נאלצים להביא את זה לכאן.

זאב אלקין: על פניו זה היה אמור להגיע ישירות כבר בעקבות החלטת הממשלה.

זאב אלקין: תודה, חבר הכנסת מילר.

אילן גילאון: אני חושב שהמשותף בין שלוש ההצעות שהועלו כאן היום לפטור מחובת הנחה הוא בעיקר חוסר הביטחון הכל כך בולט של הממשלה הזו, שהיא צריכה – בדחיפות הגדולה להעביר דברים שאין בהם שום דחיפות, אדוני, שבראשונה יש מעשה של שחיתות, בשנייה יש מעשה של רמאות, בשלישית יש מעשה של גזענות.

אילן גילאון: ואלה ההישגים שאתם רוצים להראות לפני הפגרה.

אילן גילאון: אני לא יודע מה אתם ממהרים כל כך – לא ברפורמה, לא בברית הזוגיות.

נסים זאב: אדוני היושב ראש, ישנה חשיבות לחוק הזה.

נסים זאב: כל שנה ביום העצמאות אנו רואים את ההסתה של ערביי ארץ ישראל נגד מדינת ישראל.

נסים זאב: לא יכול להיות שאזרחים מהשורה ייקחו את היום הזה – שלא יחגגו, אף אחד לא אומר להם לחגוג, אבל להפוך את זה ליום אבל לאומי, ואנחנו עומדים מנגד, שותקים ומחרישים.

נסים זאב: אם אנחנו לא נבלום את זה היום, מחר זה יהיה ברמה של אסון.

נסים זאב: אנחנו רואים שהעניין של ההסתה של ערביי ארץ ישראל, של המנהיגים שלהם, לצערי הרב, שישנם כאלה - לא כולם - אבל ישנם כאלה שהם בעצם את דעתם מביאים לציבור והשפעתם היא רבה, ואם לא נעצור את זה בחקיקה, ואני רוצה להאמין שיהיו גם שיניים לחוק הזה , ושיוכלו גם לאכוף את העניין הזה, שלא יהיו תהלוכות ומצעדים והסתות נגד מדינת ישראל בכל - -

זאב אלקין: ודאי שבמימון ממשלתי.

זאב אלקין: תודה רבה, חבר הכנסת זאב.

זאב אלקין: אני עובר להצבעה.

זאב אלקין: מי בעד הבקשה של חבר הכנסת מילר לאשר פטור מחובת הנחה?

זאב אלקין: מי נגד?

זאב אלקין: מי נמנע?

זאב אלקין: הצבעה בעד – 9 נגד – אין נמנעים - אין

זאב אלקין: הבקשה אושרה.

זאב אלקין: היה קוורום.

זאב אלקין: ה.

זאב אלקין: קביעת ועדות לדיון בהצעות לסדר היום הבאות: 1.

זאב אלקין: הצעה לסדר היום בנושא: "חשש לאקוויפר ההר – מרב השפכים בגדה אינם מטופלים", של חה"כ דב חנין

זאב אלקין: אנו עוברים לנושא הבא על סדר היום - קביעת ועדות לדיון בהצעות לסדר היום הבאות – הצעה לסדר היום בנושא: חשש לאקוויפר ההר – מרב השפכים בגדה אינם מטופלים, של חה"כ דב חנין.

זאב אלקין: במליאת הכנסת נשמעו הצעות להעביר את הנושא לדיון בוועדת הכלכלה, וההצעה השנייה היתה להעביר את הנושא לדיון לוועדת הפנים והגנת הסביבה.

זאב אלקין: יושב ראש ועדת הפנים והגנת הסביבה מבקש להעביר את ההצעה לדיון בוועדת הפנים, אני מניח בגלל הנושא של הגנת הסביבה.

זאב אלקין: יושב ראש ועדת הכלכלה מבקש להעביר את ההצעה לדיון בוועדת הכלכלה.

זאב אלקין: נשמע את המציע.

דב חנין: אדוני היושב ראש, תודה רבה.

דב חנין: אכן נושא המים בהיבטים שונים לעתים מטופל בוועדת הכלכלה ולעתים מטופל בוועדת הפנים.

דב חנין: הנושא שאנו מדברים בו הוא נושא סביבתי פרופר.

דב חנין: לא מדובר על כמויות מים, לא מדובר על שימושי מים.

דב חנין: מדובר על זיהומי מים, וזה נושא שנדון באופן שגרתי בוועדת הפנים של הכנסת, וראוי שגם הנושא הזה, כחלק מהתמודדות סביבתית, שהגורמים הסביבתיים הם הנותנים את הטון בה, יידון אכן בוועדת הפנים של הכנסת.

דב חנין: בקשתי היא ועדת הפנים.

זאב אלקין: יש מישהו שרוצה לדבר בזכות עמדה אחרת – לטובת ועדת הכלכלה?

זאב אלקין: אז אני מביא בהתאם גם לבקשתו של המציע הצעה להעביר את המשך הדיון בנושא לוועדת הפנים, מי בעד הבקשה?

זאב אלקין: מי נגד?

זאב אלקין: מי נמנע?

זאב אלקין: הצבעה בעד – פה אחד

זאב אלקין: הבקשה אושרה.

זאב אלקין: ה.

זאב אלקין: קביעת ועדות לדיון בהצעות לסדר היום הבאות: 2.

זאב אלקין: הצעה לסדר היום בנושא: "דברי הרב הצבאי הראשי כנגד שירות הבנות בצה"ל", של חברי הכנסת נחמן שי, ציפי חוטובלי, ניצן הורוביץ, אורי אורבך, אופיר פינס-פז

זאב אלקין: הנושא השני על סדר היום הוא המשך הטיפול בהצעה לסדר היום בנושא:

זאב אלקין: דברי הרב הצבאי הראשי כנגד שירות הבנות בצה"ל, של חברי הכנסת נחמן שי, ציפי חוטובלי, ניצן הורוביץ, אורי אורבך ואופיר פינס-פז.

זאב אלקין: במליאה נשמעו שתי הצעות – להעביר את המשך הדיון לוועדת חוץ וביטחון או לוועדה לקידום מעמד האשה.

זאב אלקין: יושבת ראש הוועדה לקידום מעמד האשה, שגם מכבדת אותנו בנוכחותה, מבקשת להעביר את ההצעה לדיון בוועדה לקידום מעמד האשה- -

ציפי חוטובלי: אני יכולה לנמק?

זאב אלקין: חכי שנייה, אולי אעזור לך.

זאב אלקין: צדיקות – מלאכתן נעשית בידי אחרים.

זאב אלקין: יושב ראש ועדת חוץ וביטחון טוען כי יש להעביר את ההצעה לוועדה לקידום מעמד האשה, אז אין לנו כאן מחלוקת בין שני ראשי ועדות, יש תמימות דעים שהמקום הנכון זה ועדה לקידום מעמד האשה.

זאב אלקין: האם מישהו מחברי הכנסת רוצה – לכן לא אתן לך לנמק, כי על פניו כולם מסכימים עם דעתך – האם מישהו מחברי הכנסת רוצה בכל זאת לנמק לטובת חוץ וביטחון?

נחמן שי: אני מתלבט.

נחמן שי: מצד אחד, אני חושש שבוועדת חוץ וביטחון הנושא הזה יידחה.

נחמן שי: מצד שני, אני לא רוצה שעניין שירות הנשים בצה"ל ייתפס פתאום כאיזה עניין של קידום מעמד האשה, עם כל הכבוד, ואני חבר הוועדה.

נחמן שי: אני חושב שזה עניין צבאי בסופו של דבר.

נחמן שי: הן חיילות בצה"ל, ולכן זה צריך להיכנס על רקע השירות הביטחוני שלהן.

נחמן שי: לכן אני חושב שיותר נכון שזה יהיה בוועדת חוץ וביטחון, וצריך לדבר עם יושב ראש הוועדה.

זאב אלקין: חבר הכנסת שי, אחלוק אתך מניסיוני לפחות בבית הזה, בדרך כלל כשיושב ראש הוועדה אומר שהוא מעדיף שהנושא יידון בוועדה אחרת, נוהגת ועדת הכנסת- -

נחמן שי: צחי אמר שהוא מעדיף?

נחמן שי: - -

זאב אלקין: כן, הקראתי את זה.

זאב אלקין: הוא העביר אלינו חוות דעת, שהוא חושב שהמקום הנכון זה הוועדה למעמד האשה, לכן במצב כזה, כשמסכימים שני ראשי הוועדות איפה זה צריך להידון, בדרך כלל חברי ועדת הכנסת, אם אין סיבה מאוד מיוחדת, הולכים עם רצונם של שני ראשי הוועדה, כי לא כופים על יושב ראש הוועדה את הגזרה שהוא לא יודע לעמוד בה.

נחמן שי: אני מבין למה, אבל אני קצת חושש מזה.

נחמן שי: אני לא חושב שזה עניין פמיניסטי.

נחמן שי: אני חושב שזה עניין של צה"ל בראש ובראשונה.

נחמן שי: פמיניזם – אני בעד, כל הדרך.

נחמן שי: פה זה עניין של צה"ל.

נחמן שי: הן משרתות בצה"ל, זה חלק מהתרומה הביטחונית שלהן.

נחמן שי: כך צריך לשפוט אותן.

נחמן שי: הוא לא ערער על מעמדן של הנשים בחברה הישראלית.

נחמן שי: הוא ערער על מעמדן של הנשים בצה"ל.

נחמן שי: אני מציע שנזמין – האמת שזה קיים.

נחמן שי: כל חבר כנסת יכול לבוא לכל ועדה.

זאב אלקין: ודאי.

נחמן שי: אז אולי באופן חד פעמי או מיוחד נזמין את חברי ועדת חוץ וביטחון- -

זאב אלקין: בהחלט, כפי שתחליט יושבת ראש הוועדה למעמד האשה.

זאב אלקין: היא בהחלט רשאית להזמין לשם.

זאב אלקין: אגב, היא גם תזמין לשם, אני מניח, את נציגי צה"ל.

זאב אלקין: אין חוק ואין סעיף בתקנון שאוסר על נציגי צה"ל להגיע לוועדות מלבד ועדת חוץ וביטחון.

זאב אלקין: אני מעיד כיושב ראש ועדת הכנסת, שרק ביום חמישי האחרון התקיים כאן דיון מאוד ער עם נציגי צה"ל.

ציפי חוטובלי: אני רק רוצה להוסיף ולומר, שאנחנו גם הזמנו את נציגי צה"ל וגם הזמנו את הרבצ"ר עצמו להופיע אצלנו בוועדה, ואנו כרגע נמצאים בהליכים מאוד מתקדמים- -

נחמן שי: הוא יבוא?

ציפי חוטובלי: אנו בהליכים מאוד מתקדמים עם כל המערך שם.

זאב אלקין: תודה.

זאב אלקין: חבר הכנסת זאב.

נסים זאב: זה לא רציני, שזה יידון בוועדת חוץ וביטחון.

נסים זאב: הרב הראשי לצה"ל, עם כל הכבוד, הוא לא יכול לשנות דבר וחצי דבר, ועמדתו לא קובעת לשנות את המדיניות.

נסים זאב: בוועדת חוץ וביטחון דנים בנושאים מהותיים, ולא באיזה דעה אישית, גם אם הוא רב ראשי לצה"ל.

נסים זאב: בנוסף, העניין של שירות בנות בצה"ל, אני אמרתי את עמדתי גם לפני שבועיים, והקראתי אפילו מכתב – יש בנות שגם הן לא דתיות, רוצות לשרת בשירות לאומי ולא בצה"ל, וזה סוגייה מאוד רצינית שכן צריכים לדון בה בוועדת חוץ וביטחון, ולאפשר לבנות כאלה, שחוששות, גם אם זה לא מטעמי דת, ורוצות בכל זאת להקים בית, למשל העניין של אשה שהיתה בהריון, לפני שבועיים, וגרם לה להפלה כתוצאה מכך שנעצרה, והיתה נשואה – זה מקרה מאוד חמור.

נסים זאב: הייתי מבקש ממך, ציפי, לקיים בנושא הזה דיון דחוף בוועדה למעמד האשה.

נסים זאב: זה נושא שאני לא חושב שבוועדת חוץ וביטחון ידונו בסוגייה הזו.

נסים זאב: זה נושא שזעזע את אמות הספים במדינת ישראל.

נסים זאב: דיברו על זה אולי רק פעם אחת במהדורת החדשות, וזה נשתק.

נסים זאב: אבל אני חושב שזו שערורייה.

נסים זאב: איך אפשר לקחת אשה בהריון, שמסיבות כאלה ואחרות – היא כן קיבלה או לא קיבלה את הצו, לא ידעה מהצו, לאסור אותה, וגרמו בסופו של דבר שיהיה לה הפלה.

נסים זאב: אני חושב שזה דבר שהרבה יותר ראוי ממה שהרב הראשי אמר או לא אמר, ולמה הוא התכוון.

זאב אלקין: אני בטוח שיושבת ראש הוועדה לקידום מעמד האשה תיקח ברצינות את הצעתך, לקיים על זה דיון.

זאב אלקין: היא לא צריכה בשביל זה הצעה לסדר, זה סמכותה כיושבת ראש ועדה לשים נושא על סדר היום.

זאב אלקין: כסיכום של הדיון שהיה כאן, בהתאם לעמדה של שני ראשי הוועדות, אני מביא לוועדת הכנסת הצעה להחליט על המשך הדיון בהצעה לסדר בוועדה לקידום מעמד האשה.

זאב אלקין: מי בעד ההצעה הזו?

זאב אלקין: מי נגד?

זאב אלקין: מי נמנע?

זאב אלקין: הצבעה בעד – 5 נגד - אין

זאב אלקין: הבקשה אושרה.

זאב אלקין: תם סדר היום.

זאב אלקין: תודה רבה, הישיבה נעולה.